
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 HRN24060079 – Frumvarp til laga um breytingu á lögum um slysatryggingar almannatrygginga, nr. 45/2015.
	Ráðuneyti /verkefnisstjóri
	 Heilbrigðisráðuneytið.
	Innleiðing EES-gerðar?
	☐ Já
☒ Nei

	Dags.
	 22. ágúst 2024.


	A. Úrlausnarefni

	Forsaga máls og tilefni.
Ráðuneytið áformar breytingar á 10. gr. laga um slysatryggingar almannatrygginga (sjúkrahjálp). Valdi bótaskylt slys sjúkleika og vinnutjóni í minnist 10 daga skal, samkvæmt ákvæðinu, greiða nauðsynlegan kostnað vegna lækningar hins slasaða og tjóns á gervilimum eða hjálpartækjum. Eru lyf, gervilimir eða svipuð hjálpartæki og sjúkraþjálfun t.a.m. greidd að fullu. Óskuðu Sjúkratryggingar eftir því að ráðuneytið tæki til skoðunar að fella ákvæðið brott úr lögunum þar sem um flókna og tímafreka umsýslu sé að ræða fyrir lágar bótafjárhæðir vegna þjónustu sem almenna greiðsluþátttökukerfið tekur mikinn þátt í að greiða fyrir. Eðlilegra væri að réttindi væru færð almenna greiðsluþátttökukerfið, þ.e. greiðsluþátttöku skv. reglugerð nr. 1551/2023 um greiðsluþátttöku sjúkratryggðra í kostnaði vegna heilbrigðisþjónustu. Í reglugerðinni koma fram þær fjárhæðir sem sjúkratryggðir þurfa að standa straum af við að sækja sér heilbrigðisþjónustu og hámarksgreiðsla sjúkratryggðs í almanaksmánuði, sem nú er 34.950 kr.
Lög um slysatryggingar almannatrygginga tóku gildi árið 2015, en lögin voru liður í heildarendurskoðun laga um almannatryggingar. Með frumvarpinu voru réttindi laganna færð í sérlög án þess að gerðar væru efnislegar breytingar á þeim. Fram kemur í athugasemdum í frumvarpinu að lögin standi sjálfstætt við hlið laga um sjúkratryggingar og laga um almannatryggingar og myndi heildstæða lagaumgjörð um meginþætti almannatrygginga, þ.e. lífeyristryggingar, sjúkratryggingar og slysatryggingar. Segir einnig að gildandi ákvæði um slysatryggingar séu í mörgum tilvikum áratugagömul og ljóst að þau þarfnist endurskoðunar. Ætla megi að endurskoðun verði einfaldari þegar búið sé að koma ákvæðum um slysatryggingar í sérlög. Lögin mæla m.a. fyrir um tryggingu við heimilisstörf, dagpeninga vegna óvinnufærni og miskabætur, auk sjúkrahjálpar.
Skoðun ráðuneytisins leiddi í ljós að ákvæði um sjúkrahjálp eru áratugagömul og koma t.a.m. fram í 32. gr. laga nr. 67/1971, um almannatryggingar. Við setningu laga um slysatryggingar almannatrygginga var vísað til þess að æskilegt væri að endurskoða tiltekin ákvæði laganna í ljósi aldurs og kerfisbreytinga. 
Í gögnum frá Sjúkratryggingum kemur fram að kostnaður vegna sjúkrahjálpar hafi verið 225 m.kr. árið 2022 og 177 m.kr. árið 2023. Tilkynningar um slys hafa verið um 2000 á ári. Að því er varðar kostnað vegna sjúkraþjálfunar, sem er helmingur útgjalda sem stofnunin ber vegna sjúkrahjálpar, má benda á að samningar hafa tekist milli Sjúkratrygginga og sjúkraþjálfara um þjónustu þeirra og því ljóst að sjúkratryggðir munu greiða minna fyrir þjónustuna en í samningsleysi. Sjúkratrygginga benda á að verði 10. gr. felld niður myndi stór hluti þessa kostnaðar flytjast yfir í almenna greiðsluþátttökukerfið. Gervilimir og gervitennur eru næst stærsti útgjaldaliðurinn en kostnaður nam um 82 m.kr. árið 2022 og 54 m.kr. í fyrra. Sjúkratryggingar segja að um sé að ræða heildarkostnað við hjálpartæki sem tengist bótaskyldum slysum. Félli 10. gr. niður myndi stór hluti flytjast yfir í almenna greiðsluþátttöku en greiðsluþátttaka í einhverjum tilvikum verða 70% í stað 100%. Samkvæmt upplýsingum sem ráðuneytið hefur aflað myndu um 20-30% einstaklinga sem lenda í slysi, sem fellur undir 10. gr. laga um slysatryggingar almannatrygginga, að greiða hámarksgreiðslu sjúkratryggðra í mánuði vegna heilbrigðisþjónustu, verði ákvæðið fellt brott. Hafi sjúkratryggður enga snertingu við greiðsluþátttökukerfið greiðir hann eins og áður greinir um 35 þús. kr. fyrsta mánuðinn og tæpar sex þús. kr. á mánuði eftir það. 
Hvert er úrlausnarefnið?
Færa réttindi um sjúkrahjálp í almenna greiðsluþátttökukerfið. 
Að hvaða marki duga gildandi lög og reglur ekki til?
Sjúkrahjálp veitir réttindi umfram almenna greiðsluþátttöku hins opinbera. Er því nauðsynlegt að gera breytingar á lögunum til ná þeim markmiðum sem að er stefnt.  

	B. Markmið 

	Stefna hins opinbera á viðkomandi málefnasviði/málaflokki.
Um er að ræða málefnasvið 29.6 í fjármálaætlun fyrir árin 2025-2029, bætur vegna veikinda og slysa. Þar kemur fram að markmið laga um slysatryggingar almannatrygginga sé að tryggja slysatryggðum bætur frá almannatryggingum vegna vinnuslysa eða annarra tiltekinna slysa og atvinnusjúkdóma óháð tekjum hins slysatryggða. 
Markmið sem að er stefnt með lagasetningu í ljósi úrlausnarefnis og stefnu stjórnvalda.
Einfalda starfsemi Sjúkratrygginga og þannig nýta starfskrafta stofnunarinnar með skilvirkari hætti. Einnig að draga úr umsýslukostnaði án þess að það hafi teljandi áhrif á réttindi sjúkratryggðra, auk þess sem sjúkratryggðir munu ekki þurfa að útbúa og leggja inn umsóknir vegna kostnaðarins til Sjúkratrygginga. 

	C. Leiðir

	Ekkert aðhafst - hvaða afleiðingar hefði það?
Sjúkratryggingar myndu áfram afgreiða umsóknir um sjúkrahjálp skv. 10. gr. laga um almannatryggingar. Vinna við umsóknir um greiðslur skv. ákvæðinu er tímafrek og flókin. Fjárhæðir .
Önnur úrræði en lagasetning sem metin hafa verið.
Þar sem réttindin eru lögfest kemur aðeins til greina að fella ákvæðið brott úr lögum um slysatryggingar almannatrygginga.
Mögulegar leiðir við lagasetningu.
Fella brott 10. gr. úr lögum um slysatryggingar almannatrygginga. Breytingin kallar ekki á setningu nýrra heildarlaga eða breytinga á öðrum lögum. 

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Í frumvarpinu verður lagt til að sjúkrahjálp skv. 10. gr. laga um slysatryggingar almannatrygginga verði færð í almenna greiðsluþátttökukerfið. Rökin fyrir breytingunni eru þau að umsýsla við umsóknir skv. ákvæðinu er tímafrek og flókin í ljósi þeirra takmörkuðu réttinda sem ákvæðið veitir umfram almenna greiðsluþátttöku hins opinbera. Með frumvarpinu er leitast við að draga töluvert úr vinnu við umsýslu í starfsemi Sjúkratrygginga vegna umsókna um tiltölulega  lágar bótafjárhæðir. Þá hefur greiðsluþátttaka hins opinbera tekið miklum breytingum frá því sjúkrahjálp tók gildi og stæði ríkið straum af verulegum hluta þess kostnaðar sem um ræðir í gegnum almenna greiðsluþátttöku. Breytingin muni leiða til útgjalda sjúkratryggðra en rík greiðsluþátttaka sé vegna þjónustunnar í almenna greiðsluþátttökukerfinu.
Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Lagt er til að fella 10. gr. laga um slysatryggingar almannatrygginga brott. 

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Samkvæmt 76. gr. stjórnarskrár skal öllum, sem þess þurfa, tryggður réttur til aðstoðar vegna sjúkleika, örorku, elli, atvinnuleysis, örbirgðar eða sambærilegra atvika. Eftir breytinguna munu þau þeir einstaklingar sem áttu rétt til sjúkrahjálpar njóta sömu greiðsluþátttöku og aðrir sem leita sér aðstoðar í heilbrigðiskerfinu, svo sem sjúkraþjálfunar.  
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.
Er önnur grundvallarlöggjöf sem taka þarf tillit til? 
Nei. 

	F. Samráð

	Hverjir eru helstu hagsmunaaðilar? 
Einstaklingar sem lenda í slysum sem falla undir slysatryggingar almannatrygginga. Sjúkratryggingar. Sjúkraþjálfarar. 
Er skörun við stjórnarmálefni annarra ráðuneyta? 
Nei. 
Samráð sem þegar hefur farið fram.
Ráðuneytið hefur átt samráð við Sjúkratryggingar. 
Fyrirhugað samráð.
Fyrirhugað er að vekja athygli þeirra aðila sem frumvarpið hefur mest áhrif á, svo sem með því að senda áformin sérstaklega til haghafa. Þá verða áform og drög að frumvarpi birt í samráðsgátt. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.
Frumvarpið hefur ekki útgjöld í för með sér. Áætlað er að útgjöld Sjúkratrygginga muni dragast saman, sem nemur skv. mati um 70 m.kr. árlega.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Já.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Ekki er gert ráð fyrir löngum aðlögunartíma þar sem einstaklingar sem þurfa á þjónustunni að halda færu í almenna greiðsluþátttökukerfið. 
Hvaða forsendur þurfa að vera fyrir hendi til að lagasetning beri árangur? 
Skjót yfirfærsla í almenna greiðsluþátttökukerfið. Breytingar á kerfum Sjúkratrygginga eftir að lögin eru samþykkt en áður en þau taka gildi.
Mælikvarðar á árangur og útkomu.
Hver áhrif breytinganna verður á starfsemi Sjúkratrygginga, þ.e. hvernig minni umsýsla í þessu sambandi nýtist í starfsemi stofnunarinnar. 
Hefur verið hugað að því að afla gagna til að meta árangur þegar þar að kemur? 
Ráðuneytið mun óska eftir upplýsingum frá Sjúkratryggingum um áhrif breytinganna á starfsemi stofnunarinnar og sjúkratryggða eftir gildistöku þeirra.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

